7.  ข้อพิพาททางกฎหมาย

บริษัทฯ ไม่มีข้อพิพาททางกฎหมายที่เป็นสาระสำคัญต่อการดำเนินกิจการของบริษัทฯ

1.  สายธุรกิจโทรคมนาคมไร้สาย

  ค่าสิทธิสัญญาสัมปทานค้างจ่ายประกอบด้วยค่าธรรมเนียมค้างจ่ายโดยบริษัท ดิจิตอล โฟน จำกัด
  (DPC) (บริษัทย่อยของ
  ADVANC) เนื่องจากการได้รับสิทธิรายปีในสัญญาสัมปทานต่อจากเจ้าของสัมปทานรายก่อน  ณ
  วันที่ 31 ธันวาคม 2546  DPC มีค่าสิทธิสัญญาสัมปทานค้างจ่ายและดอกเบี้ยค้างจ่ายแก่ บริษัท
  โทเทิ่ล แอ็คเซ็ส คอมมูนิเคชั่น จำกัด (มหาชน) (DTAC) เป็นจำนวนเงิน 4,373.06 ล้านบาท
  ในกรณีที่ DPC ไม่สามารถชำระค่าสิทธิสัญญาสัมปทานค้างจ่ายดังกล่าว DTAC
  สามารถยกเลิกสิทธิในสัญญาสัมปทานได้  ตั้งแต่เดือนกันยายน 2545 DPC
  ไม่ได้ชำระค่าสิทธิสัญญาสัมปทานค้างจ่ายแก่ DTAC ซึ่งมีกำหนดชำระในวันที่ 30 กันยายน 2545
  DPC อยู่ระหว่างการเจรจาเพื่อขอลดค่าสิทธิสัญญาสัมปทานค้างจ่าย และดอกเบี้ยค้างจ่าย  ในปี
  2546 DTAC ได้ยื่นคำร้องต่ออนุญาโตตุลาการเพื่อเรียกร้องให้ DPC ชำระหนี้  ทั้งนี้ DPC
  ได้แต่งตั้งทนายและยื่นอุทธรณ์ต่ออนุญาโตตุลาการ ณ วันสิ้นงวดปีบัญชีปัจจุบัน 
  กระบวนการอนุญาโตตุลาการดังกล่าวยังไม่สิ้นสุด
  ค่าสิทธิสัญญาสัมปทานค้างจ่ายถูกคิดดอกเบี้ยในอัตราคงที่ ร้อยละ 9.50 ต่อปี ซึ่งได้รวมค่าสิทธิ
  สัญญาสัมปทาน และดอกเบี้ยค้างจ่ายทั้งหมดไว้แล้ว

2.  สายธุรกิจดาวเทียมและธุรกิจต่างประเทศ

  ในไตรมาสที่สอง ปี 2545 SATTEL ได้ยื่นฟ้องนายศิริโชค โสภา สมาชิกสภาผู้แทนราษฎร
  สังกัดพรรคประชาธิปัตย์ ทั้งในคดีแพ่งและคดีอาญา
  เนื่องจากในการอภิปรายไม่ไว้วางใจรัฐบาลเมื่อเดือนมีนาคม 2545 นายศิริโชค โสภา
  ได้อภิปรายกล่าวหาว่า SATTEL
  นำเข้าอุปกรณ์รับส่งสัญญาณโทรทัศน์สู่ดาวเทียมโดยไม่ชำระภาษีนำเข้าให้ถูกต้อง
  เป็นการหมิ่นประมาท SATTEL ทำให้ SATTEL เสียชื่อเสียง
  ซึ่งในเรื่องนี้กรมศุลกากรได้ทำการตรวจสอบและยืนยันอย่างชัดเจนว่า
  ในการนำเข้าอุปกรณ์รับ-ส่งสัญญาณโทรทัศน์สู่ดาวเทียมนั้น SATTEL
  ได้ชำระภาษีขาเข้าสำหรับอุปกรณ์ดังกล่าวถูกต้องครบถ้วน
  ปัจจุบันนี้เรื่องอยู่ในระหว่างการดำเนินคดีในศาลแพ่งและศาลอาญา

3.  สายธุรกิจสื่อและโฆษณา

  ปัจจุบันฝ่ายบริหารของ ITV เชื่อว่าไม่มีคดีหรือข้อพิพาทใดๆ ที่ ITV
  มีโอกาสแพ้คดีสูงจนอาจมีผลกระทบด้านลบต่อสินทรัพย์ของ ITV
  อย่างเป็นสาระสำคัญไม่สูงเกินกว่าร้อยละ 5 ของส่วนผู้ถือหุ้นสุทธิ

  ส่วนข้อพิพาทเรื่องสัญญาสัมปทานระหว่าง ITV กับ สปน. ตามที่ ITV
  ได้ยื่นคำเสนอข้อพิพาทต่อสถาบันอนุญาโตตุลาการเพื่อให้ สปน.
  ดำเนินการชดเชยและลดค่าสัมปทานให้นั้น เมื่อวันที่ 30 มกราคม 2547
  คณะอนุญาโตตุลาการได้มีคำวินิจฉัยชี้ขาดตามข้อพิพาท มีสาระสำคัญดังนี้

-   ให้ สปน. ชดเชยความเสียหายโดยชำระเงินให้แก่ ITV จำนวน 20 ล้านบาท

-   ให้ปรับลดผลประโยชน์ตอบแทนตามสัญญาเข้าร่วมงานฯ ข้อ 5 วรรคหนึ่ง
    ในส่วนจำนวนเงินรับประกันผลประโยชน์ขั้นต่ำ ให้ปรับลดจากเดิมลงเหลือปีละ 230 ล้านบาท
    โดยไม่ต้องชำระเงินขั้นต่ำส่วนที่เพิ่มขึ้นในแต่ละปีอีกและปรับลดผลประโยชน์ตอบแทนเป็นอัตราร้อยละจากเดิมลงเหลืออัตราร้อยละ
    6.5 ของรายได้ก่อนหักค่าใช้จ่ายและภาษีใดๆ
    โดยเปรียบเทียบระหว่างจำนวนเงินที่คำนวณได้ตามอัตราร้อยละ 6.5
    ของรายได้ก่อนหักค่าใช้จ่ายและภาษีใดๆ กับเงินประกันผลประโยชน์ตอบแทนขั้นต่ำปีละ 230
    ล้านบาท จำนวนใดมากกว่าให้ชำระตามจำนวนที่มากกว่านั้น ทั้งนี้ นับแต่วันที่ 3 กรกฎาคม
    2545 เป็นต้นไป

-   ให้ สปน. คืนเงินผลประโยชน์ตอบแทนขั้นต่ำที่ ITV
    ได้ชำระโดยมีเงื่อนไขในระหว่างพิจารณาข้อพิพาทนี้เมื่อวันที่ 3 กรกฎาคม 2546 จำนวน 800
    ล้านบาท โดยคืนให้แก่ ITV จำนวน 570 ล้านบาท

-   ให้ ITV สามารถออกอากาศช่วงเวลา Prime Time คือ ช่วงเวลาระหว่าง 19.00 น. ถึง
    21.30 น. ได้โดยไม่ต้องถูกจำกัดเฉพาะรายการข่าว สารคดี และสารประโยชน์ แต่ ITV
    จะต้องเสนอรายการข่าว สารคดี และสารประโยชน์ ไม่น้อยกว่าร้อยละ 50
    ของเวลาออกอากาศทั้งหมด
    ทั้งนี้ภายใต้ข้อบังคับของกฎระเบียบที่ทางราชการออกใช้บังคับแก่สถานีวิทยุโทรทัศน์โดยทั่วๆ ไป

  ซึ่งตามเงื่อนไขสัญญาเข้าร่วมงานฯ ข้อที่ 15 ระบุว่า
  “ให้คำตัดสินของอนุญาโตตุลาการเป็นที่สุดและผูกพันคู่สัญญาทั้ง 2 ฝ่าย” และ
  ข้อบังคับของสถาบันอนุญาโตตุลาการ พ.ศ.2546 ข้อ 30
  ถือว่าคำชี้ขาดมีผลตั้งแต่วันที่คู่พิพาทได้รับสำเนาคำชี้ขาด ซึ่งกรณีของบริษัทฯ และ สปน.
  ได้รับทราบคำชี้ขาดพร้อมกันในวันที่ 30 มกราคม 2547

1.  สายธุรกิจ E-Business

ไม่มีข้อพิพาททางกฎหมายที่เป็นสาระสำคัญต่อการดำเนินกิจการของกลุ่มบริษัทฯ